དེས་ན་གྲོག་མཁར་ནི་ང་ཚོས་ད་ལྟ་མཐོང་ཐུབ་པའི་རཱ་མ་ཎའི་རྟོགས་བརྗོད་སྡེ་ཚན་བདུན་དང་གླེགས་བམ་བརྒྱད་ཀྱི་བདག་ཉིད་ཅན་འདིའི་རྩོམ་པ་པོ་ཡིན་ནམ་ཞེ་ན།དེ་ཡང་མ་ཡིན་ཏེ།རཱ་མ་ཎའི་རྟོགས་བརྗོད་ཀྱི་ཐོག་མའི་རྣམ་པའམ་དེའི་བརྗོད་བྱར་གྱུར་བའི་གཏམ་རྒྱུད་རགས་པ་ནི་རྒྱ་གར་དམངས་ཁྲོད་དུ་དུས་སྔ་མོ་ནས་བྱུང་ཞིང་དེ་ནི་དོན་བརྗོད་སྙན་ངག་དང་།བསྟོད་པའི་སྙན་ངག་ཐུང་ངུ་སོགས་ཀྱི་རྣམ་པར་ཁ་ཐོར་དུ་ཡོད།དེ་དག་རིམ་བཞིན་དམངས་ཁྲོད་སྒྲུང་བ་རྣམས་ཀྱིས་སྙན་ནས་སྙན་དང་ངག་ནས་ངག་ཏུ་བརྒྱུད་སྤེལ་བྱས།བརྒྱུད་རིམ་འདིའི་ཁྲོད་རིམ་བཞིན་མ་ལག་ཇེ་རྒྱས་དང་བྱུང་རིམ་འཐུས་ཚང་།རྗོད་བྱེད་ཇེ་སྙན་དུ་བཏང་།དེ་ལྟར་དྲང་སྲོང་གྲོག་མཁར་གྱི་སྙན་དུ་བརྒྱུད་པ་ན་ཁོང་གིས་གཏམ་རྒྱུད་དམ་ངག་རྒྱུན་དེ་དག་ཕྱོགས་བསྡུས་དང་ལེགས་སྒྲིག་བྱས་ཏེ་གཞུང་ཆེན་མོ་འདིའི་བརྗོད་བྱའི་ནང་དོན་གྱི་ཆ་ནས་གོང་བསྒྲིགས་ཤིང་གཏམ་རྒྱུད་ཆ་ཚང་ཞིག་ཏུ་བཏང་བ་དང་།རྗོད་བྱེད་ཚིག་ཉམས་ཀྱི་ཆ་ནས་ཚིག་རྒྱན་དང་མངོན་བརྗོད་ཀྱིས་བཅིངས་ཤིང་སྙན་ངག་གི་ཉམས་དང་ལྡན་པར་བྱས་ཏེ།ཆེས་ཐོག་མའི་སྙན་ངག་ཏུ་འབོད་པ་འདི་བརྩམས་པ་དང་།དེ་ལ་བརྟེན་ནས་རང་ཉིད་ཀྱང་ཆེས་ཐོག་མའི་སྙན་ངག་མཁན་དུ་གྱུར་བ་རེད།